Namanganda 47 yoshli erkak oshxona yerto'lasida qimorxona tashkil qildi

Namangan viloyati Uchqo'rg'on tumanidagi oshxona yerto'lasida 47 yoshli erkak qimorxona tashkil etgani aniqlandi. Tergov departamenti holat yuzasidan ma'lumot berdi.
Ma'lum bo'lishicha, 27 yanvar kuni viloyat IIB xodimlari tomonidan tezkor tadbir o'tkazilgan. Unda 47 yoshli Yu.I. tumanning Ko'prikboshi ko'chasida joylashgan oshxonasining yerto'lasini tavakkalchilikka asoslangan o'yinlar o'tkazish maqsadida jihozlagani aniqlangan. U yerto'lani qimor o'yinlari o'ynash uchun stol-stullar, karton qog'oz yordamida o'yin kartalari, temir va yog'ochdan “o'yin baraban” idishi, latta materialdan o'yin qopchasi bilan jihozlab, oq va qora rangli sharchalarni 1 dan 90 gacha tartib bilan raqamlagan holda o'yin kartalarini fuqarolarga 5000 so'mdan sotib, “Baxtli voqea” qimor o'yinlarini qonunga xilof ravishda tashkil etgan.
Tadbir davomida Yu.I. tomonidan noqonuniy tashkil etilgan qimor o'yinida 15 nafardan ortiq fuqaro ishtirok etayotgani, shuningdek, o'yinga tikilgan 673 000 so'm pul mablag'lari, yuqorida sanab o'tilgan jihozlar aniqlanib, tegishli tartibda protsessual rasmiylashtirilgan.
Holat yuzasidan tuman IIB huzuridagi tergov bo'linmasi tomonidan Yu.I.ga nisbatan Jinoyat kodeksining 278-moddasi 1-qismi (Qimor va tavakkalchilikka asoslangan boshqa o'yinlarni tashkil etish hamda o'tkazish) bilan jinoyat ishi qo'zg'atilib, gumon qilinuvchi tariqasida jalb qilingan. Hozirda tergov harakatlari davom etmoqda.
Avvalroq Farg'onada uyida qimorxona ochgan ayol ushlangani xabar qilingandi. Shuningdek, Toshkentda 27 yoshli yigit onlayn qimor sabab o'zini osib o'ldirgani aytilgan.